钦定古今图书集成/明伦汇编/闺媛典/第062卷 > 邢应凤妻陈氏
## 钦定古今图书集成/明伦汇编/闺媛典/第062卷 > 邢应凤妻陈氏

按《松江府志》：陈氏年十七，适邢应凤，生二女，夫亡，矢
志守节。二弟素无行，欲夺其志，氏以死自誓。后潜受
上海某姓聘，以母病绐之归省。夜泊舟浦口，遽进簪
珥，请易吉，氏号恸不从，二弟随发所伏，舆人欲劫之
行，氏度不可脱，佯为温语曰：“事既尔，无可奈何。但未
有妇，再嫁而翁姑子女俱不闻者，若辈能往白吾姑
一诀，乃可”绐之去。氏随抱所生幼女，跃入黄浦。事闻，
郡守臧公奇其节，抵二弟罪，表其门。所生长女年甫
十岁，朝夕悲哀凡二载，哭声枯竭而死。及焚其骸，则
胸次俱血淤，肠胃俱溃裂，见者无不流涕。